CHOW ผนึกพันธมิตร ตั้งบ.ร่วมทุน “เชาว์ แอนด์ ฮาโก้  โซลาร์” ลุยธุรกิจโซลาร์รูฟเต็มสูบ
CHOW ผนึกพันธมิตร ตั้งบ.ร่วมทุน "เชาว์ แอนด์ ฮาโก้  โซลาร์" ลุยธุรกิจโซลาร์รูฟเต็มสูบ
26 พ.ย. 2563

บริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่บริษัทฯได้เปิดเผยข้อมูลต่อตลาดหลักทรัพย์ประเทศไทย เมื่อวันที่ 13 พ.ย.63 เกี่ยวกับการเข้าร่วมทุนของบริษัทย่อย นั้น
ทั้งนี้ เมื่อวันที่ 26 พ.ย.63 บริษัท เชาว์ ไขนิง เอ็นเนอร์ยี่ จำกัด (CSE) ซึ่งเป็นย่อยที่บริษัทฯถือหุ้นผ่าน บริษัท เชาว์ เอ็นเนอร์ยี่ จำกัด (มหาชน) 87.36% ได้เข้าทำสัญญาร่วมทุน (Joint Venture Agreement) กับ บริษัท ฮาโก้ อิเล็กทริค (ประเทศไทย) จำกัด (HACO) (สัญญาร่วมทุนฯ) แล้ว ตามที่ได้รับการอนุมัติจากที่ประชุมคณะกรรมการของบริษัทฯ
ด้าน นายอนาวิล จิรธรรมศิริ ประธานกรรมการบริหาร CHOW เปิดเผยว่า ในช่วงที่ประเทศต่างๆ ทั่วโลกได้รับผลกระทบจากการแพร่ระบาดของเชื้อไวรัสโควิด-19 ทำให้การขยายธุรกิจโรงฟ้าพลังงานแสงอาทิตย์ในต่างประเทศต้องชะลอตัวลง บริษัทฯ จึงได้ปรับแผนการขยายธุรกิจ โดยหันมาให้ความสำคัญกับตลาดในประเทศเพิ่มมากขึ้น โดยเฉพาะธุรกิจรับเหมาติดตั้งระบบผลิตพลังงานแสงอาทิตย์บนหลังคา (Solar Rooftop) หลังจากภาครัฐให้การสนับสนุนแผนผลิตไฟฟ้าจากพลังงานแสงอาทิตย์อย่างต่อเนื่อง ตามแผนพัฒนาพลังงานแสงอาทิตย์เพิ่ม 6,000 MW ตั้งแต่ปี 2558 ถึง 2579
“บริษัทฯ เล็งเห็นโอกาสการเติบโตสูงในตลาด Solar Rooftop จึงได้จับมือกับบริษัท ฮาโก้ อิเลคทริค (ประเทศไทย) จำกัด ซึ่งเป็นผู้เชี่ยวชาญด้านจัดจำหน่ายอุปกรณ์ไฟฟ้าที่ได้มาตรฐานและมีชื่อเสียงมานานกว่า 40 ปี จัดตั้งบริษัท เชาว์ แอนด์ ฮาโก้  โซลาร์ จำกัด (Chow and Haco Solar Co., Ltd) ร่วมทุนในสัดส่วน 50:50 ขยายธุรกิจ รับเหมาติดตั้งระบบโซลาร์บนหลังคาร่วมกัน”
อนึ่ง บริษัท เชาว์ แอนด์ ฮาโก้  โซลาร์ จำกัด เป็นบริษัทรับเหมาติดตั้งระบบโซลาร์บนหลังคา ที่มีความเชี่ยวชาญในธุรกิจเป็นอย่างดี จากประสบการณ์ประกอบธุรกิจโรงไฟฟ้าพลังงานแสงอาทิตย์มาแล้วทั้งในและต่างประเทศ มีความพร้อมทั้งบุคลากร เครื่องมือและอุปกรณ์ที่เกี่ยวข้องกับระบบโซลาร์ ซึ่งมีคุณภาพได้มาตรฐานตามที่หน่วยงานราชการกำหนด ในขณะเดียวกันมีทีมงานการตลาดที่มีความเชี่ยวชาญในธุรกิจ ซึ่งบริษัทฯ มีเป้าหมายจะมีรายได้ 800 ล้านบาท ภายในเวลา 5 ปี